Wara l-iskambju tal-lum mal-Istati Membri, il-Kummissjoni se tadotta l-miżuri biex tintroduċi aktar trasparenza permezz ta' titjib fir-rappurtar tal-prezzijiet fil-katina tal-provvista tal-ikel. Wara l-projbizzjoni tal-prattiki kummerċjali inġusti u t-titjib tal-kundizzjonijiet għall-kooperazzjoni tal-produtturi, il-Kummissjoni ppreżentat f'Mejju t-tielet element biex tittejjeb il-ġustizzja fil-katina tal-provvista tal-ikel: iż-żieda fil-ġbir tal-prezzijiet tal-prodotti agroalimentari fi stadji differenti tal-katina tal-provvista biex jintwera l-mod li bih jiġu ddeterminati l-prezzijiet. Permezz ta' aktar trasparenza, l-atturi differenti se jkunu jistgħu jagħmlu għażliet aktar informati u dan se jtejjeb l-għarfien tal-formazzjoni tal-prezzijiet u l-iżvilupp ta' xejriet fil-katina alimentari. Dan jista' wkoll jappoġġa t-teħid ta' deċiżjonijiet aħjar tan-negozju, inkluż il-ġestjoni aħjar tar-riskju, u b'hekk tiżdied il-fiduċja. Il-Kummissarju għall-Agrikoltura u l-Iżvilupp Rurali, Phil Hogan, qal: “Biex inżidu t-trasparenza tas-suq irridu nagħtu aktar informazzjoni, dwar aktar prodotti u aktar ta' spiss. B'hekk, inkunu qed noħolqu aktar bilanċ fil-katina u niżguraw teħid ta' deċiżjonijiet aktar effiċjenti. Iż-żieda fit-trasparenza tinvolvi wkoll il-ġustizzja: qed nagħtu aċċess ugwali għall-informazzjoni dwar il-prezzijiet li se jipprovdi aktar ċarezza dwar il-mod ta' kif tiffunzjona l-katina tal-provvista tal-ikel. Issupplimentati bid-Direttiva li ġiet adottata dan l-aħħar li tipprojbixxi l-prattiki kummerċjali inġusti, kif ukoll it-titjib tal-2017 fil-leġiżlazzjoni dwar l-organizzazzjonijiet tal-produtturi, dawn ir-regoli se jsaħħu r-rwol tal-bdiewa fil-katina tal-provvista tal-ikel, li huwa objettiv ewlieni tal-Kummissjoni.” Wara d-diskussjoni tal-lum fil-Kumitat għall-Organizzazzjoni Komuni tas-Swieq, il-miżuri se jiġu adottati mill-Kummissjoni fil-ġimgħat li ġejjin u se jibdew japplikaw mill-1 ta' Jannar 2021. Filwaqt li diġà hemm disponibbli ammont sinifikanti ta' informazzjoni dwar is-swieq agrikoli (inklużi l-prezzijiet tal-produzzjoni u tal-konsumaturi, il-volumi tal-produzzjoni u tal-kummerċ, eċċ.), ftit hemm informazzjoni disponibbli dwar is-swieq li joperaw bejn il-bdiewa u l-konsumaturi bħall-ipproċessar jew il-bejgħ bl-imnut tal-ikel. Dan joħloq asimmetrija tal-informazzjoni bejn il-bdiewa u l-atturi l-oħra tal-katina tal-provvista tal-ikel li tpoġġi lill-bdiewa fi żvantaġġ sinifikanti meta jinnegozjaw mal-oħrajn. Il-miżuri miftiehma llum se japplikaw għas-setturi tal-laħam, tal-prodotti tal-ħalib, tal-inbid, taċ-ċereali, taż-żrieragħ żejtnija u l-għelejjel li fihom il-proteini, tal-frott u l-ħaxix, taż-żejt taż-żebbuġa u taz-zokkor. Il-ġbir tad-data se jkun jiddependi fuq sistemi u proċeduri li diġà huma fis-seħħ, użati mill-operaturi u l-Istati Membri biex jirrappurtaw l-informazzjoni dwar is-suq lill-Kummissjoni. Kull Stat Membru se jkun responsabbli għall-ġbir tad-data dwar il-prezzijiet u s-suq. Il-prezzijiet rappreżentattivi se jiġu rrappurtati sabiex tinkiseb il-kosteffettività u jiġi limitat il-piż amministrattiv. L-Istati Membri se jippreżentaw id-data lill-Kummissjoni, li se tagħmel l-informazzjoni disponibbli fuq il-portal tagħha tad-data agroalimentari kif ukoll fl-osservatorji tas-suq tal-UE. Sfond Il-Kummissjoni attwali ilha taħdem fuq katina tal-provvista tal-ikel aktar ġusta sa mill-bidu tal-mandat tagħha fl-2014. Fl-2016, il-Kummissarju Hogan stabbilixxa t-Task Force għas-Swieq Agrikoli bl-għan li tipproponi rakkomandazzjonijiet biex tissaħħaħ il-pożizzjoni tal-bdiewa fil-katina alimentari. Ir-rakkomandazzjonijiet ppreżentati f'Novembru 2016 kienu jkopru tliet aspetti regolatorji: l-prattiki kummerċjali inġusti, l-organizzazzjonijiet tal-produtturi, u t-trasparenza tas-suq. Fl-2017, il-Kummissjoni nediet valutazzjoni tal-impatt tal-bidu­ u konsultazzjoni pubblika dwar dawn it-tliet elementi. Stħarriġ riċenti mal-UE kollha, ippubblikat fi Frar 2018, wera wkoll li maġġoranza kbira ta' dawk li wieġbu (88 %) iqisu li huwa importanti li jissaħħaħ ir-rwol tal-bdiewa fil-katina tal-provvista tal-ikel. Qabel dan, 96 % ta' dawk li wieġbu l-konsultazzjoni pubblika tal-2017 dwar il-modernizzazzjoni tal-PAK qablu mal-proposta li t-titjib tal-pożizzjoni tal-bdiewa fil-katina tal-valur għandu jkun objettiv tal-Politika Agrikola Komuni tal-UE. Għal aktar informazzjoni Ġustizzja fil-katina tal-provvista tal-ikel: Il-Kummissjoni tipproponi li żżid it-trasparenza tal-prezzijiet Il-katina tal-provvista agroalimentari